**Visul de sfârșit**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întinde pasul, toamna. Septembrie s-a dus

Și norii ne-mpresoară. Pe frunze s-au depus

Mici pete de rugină ce cresc din zi în zi

Și le anunță somnul din timpul ce va fi.

E ceață dimineața și plouă spre chindie

Umplând o seară-ntreagă cu grea melancolie.

Doar visul mai aduce lumină și culoare,

Și zâmbete, și larmă, și plaja de la mare.

Apare și faleza cu noi trecând, de mână,

Prin seara care pune căldurii zilei, frână.

O bancă, malul mării, un felinar și noi

Privind spre valuri care se-apropie și-apoi …

O dimineață rece. Octombrie-a venit

Cu sfaturi pentru frunze: “Când viața-i la sfârșit,

Priviți la ce-i în urmă, intrați prin amintiri

Și căutați acolo plăcerea din trăiri

Pe care nu se poate să nu le fi avut

În timpul care-o vară, cu voi a petrecut.

De veți găsi acolo frumosul ce-ați trăit,

Octombrie-o să fie doar visul de sfârșit”.